Illum l-ambaxxaturi tal-istati membri għall-UE approvaw it-test ta' kompromess finali tar-regolament li jistabbilixxi l- Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali – Ewropa Globali (NDICI), fil-kuntest tal-qafas finanzjarju pluriennali (QFP) 2021-2027. B'allokazzjoni globali ta' €79.5 biljun bil-prezzijiet attwali, l-istrument il-ġdid ser ikopri l-kooperazzjoni tal-UE mal- pajjiżi terzi kollha , biex b'hekk l-UE tkun tista' tħaddan u tippromwovi b'mod effettiv il-valuri u l-interessi tagħha madwar id-dinja filwaqt li tappoġġa sforzi multilaterali globali. Dan l-istrument ta' finanzjament ewlieni ġdid huwa l-prova tanġibbli li l-UE trid tkun attur globali. Il-pandemija tal-COVID-19 tirdoppja r-responsabbiltà tagħna. Bl-NDICI ser inkunu nistgħu nagħmlu differenza fl-appoġġ lill-pajjiżi sħab u fil-promozzjoni tal-iżvilupp sostenibbli madwar id-dinja. Augusto Santos Silva, Ministru għall-Affarijiet Barranin tal-Portugall It-test approvat illum jirrifletti l-qbil proviżorju li ntlaħaq fil-15 ta' Diċembru mill-Presidenza tal-Kunsill u r-rappreżentanti tal-Parlament Ewropew. L-NDICI ser ikun organizzat madwar tliet pilastri ewlenin: Ġeografiku Il-komponent ġeografiku ser jippromwovi sħubijiet permezz ta' kooperazzjoni ma' pajjiżi sħab fir-reġjuni li ġejjin: il-Viċinat tal-Ewropa , l-Afrika sub-Saħarjana , l-Asja u l-Paċifiku u l-Kontinent Amerikan u l-Karibew . Il-kooperazzjoni ġeografika ser tiffoka fuq il-governanza it-tajba, it-tkabbir inklużiv, l-objettivi tal-klima u tal-ambjent, il-qerda tal-faqar, il-ġlieda kontra l-inugwaljanzi, ir-reżiljenza, il-prevenzjoni tal-kunflitti u l-iżvilupp tal-bniedem fost kwistjonijiet trasversali oħra. Barra minn hekk, il-pajjiżi tal- Viċinat Ewropew ser jibbenefikaw minn kooperazzjoni politika msaħħa u appoġġ għall-finijiet tat- titjib tal-kooperazzjoni reġjonali u l-promozzjoni tal- integrazzjoni fis-suq intern tal-UE . Il-pakkett finanzjarju ser jammonta għal €60 388 miljun (€53 805 miljun) , li tal-anqas €19 323 miljun (€17 217 miljun) minnhom ser jiġu allokati għall-Viċinat, filwaqt li jinżamm bilanċ ġeografiku adegwat, u tal-anqas € 29 181 miljun (€26 000 miljun) ser jiġu allokati għall-Afrika sub-Saħarjana. Tematiku Il-programmi tematiċi - li għalihom huma previsti € 6 358 miljun (€5 665 miljun) - ser jiffinanzjaw azzjonijiet marbuta mal-Għanijiet ta' Żvilupp Sostenibbli fil-livell globali. Il-programmi tematiċi għalhekk ser jiffokaw fuq id-drittijiet tal-bniedem u d-demokrazija, is-soċjetà ċivili, l-istabbiltà u l-paċi, kif ukoll fuq l-isfidi globali bħas-saħħa, l-edukazzjoni u t-taħriġ, in-nisa u t-tfal, ix-xogħol, il-protezzjoni soċjali, il-kultura, il-migrazzjoni u t-tibdil fil-klima. Rispons Rapidu Il-komponent ta' rispons rapidu li jammonta għal € 3 182 miljun (€2 835 miljun) ser jiġi ddedikat għall-finanzjament ta' kapaċità ta' rispons rapidu għall-maniġġar ta' kriżijiet, il-prevenzjoni tal-kunflitti u l-konsolidazzjoni tal-paċi . L-azzjonijiet iffinanzjati taħt dan il-komponent għandhom l-għan li jsaħħu r-reżiljenza tal-pajjiżi milquta mill-kriżi, billi jgħaqqdu l-azzjonijiet umanitarji u ta' żvilupp u jindirizzaw il-ħtiġijiet u l-prijoritajiet tal-politika barranija. Fl-istess ħin, peress li l-NDICI tfassal biex ikun strument aktar flessibbli li kapaċi jindirizza prijoritajiet u sfidi emerġenti ġodda f'dinja li qed tinbidel b'rata mgħaġġla, € 9 534 miljun (€8 495 miljun) ser jiġu allokati għal avvenimenti mhux mistennija, bħal sitwazzjonijiet ta' kriżi u ta' wara kriżi jew pressjoni migratorja. Il-Passi li Jmiss Wara l-approvazzjoni tal-lum mill-Coreper, it-test ta' kompromess finali tal-NDICI ser ikollu bżonn jgħaddi minn reviżjoni lingwistika legali qabel l-adozzjoni finali tiegħu f'Ġunju 2021. Ir-regolament ser japplika retroattivament mill-1 ta' Jannar 2021. Strument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali: Il-Coreper japprova l-qbil proviżorju mal-Parlament Ewropew (stqarrija għall-istampa, 18 ta' Diċembru 2020) Laqgħa Speċjali tal-Kunsill Ewropew (Konklużjonijiet, 17, 18, 19, 20 u 21 ta' Lulju 2020)